VEGA, Tempi og RMC præsenterer:
**Artist talk med Seun Kuti** **inden koncerten i VEGA**

Inden Seun Kuti & Egypt 80 slipper deres afrobeat-toner løs i Store VEGA onsdag den 31. oktober, kan man nyde en artist talk med Seun Kuti i Ideal Bar.

Seun Kuti er søn af den legendariske afrobeat-grundlægger Fela Kuti. Den virtuøse saxofonist satte sammen med sit band Egypt 80 den nigerianske hovedstad Lagos på det musikalske verdenskort med deres unikke mix af energisk dansable sange og potente politiske budskaber.

Sammen med det velspillende orkester kanaliseres budskaber om ulighed og korruption ud i vilde farverige toner, rytmer og dansekoreografier.

Denne aften bliver Seun Kuti interviewet af journalisten Claus Vittus. De vil blandt andet snakke om, hvordan musik kan uddanne og inspirere publikum til handling. Samt om musik kan ændre politik.

Studiealbummet, Black Times (2018), er det fjerde fra Seun Kutis hånd. På albummet gæsteoptræder artister som Carlos Santana, Yasiin Bey (Mos Def) og sangerinden Nai Palm.

**Support: Dawda Jobarteh**
Seun Kuti har til den efterfølgende koncert i Store VEGA udvalgt Dawda Jobarteh til at spille support.

Gambiskfødte Dawda Jobarteh har i en årrække været en af de fremmeste eksponenter for den vestafrikanske musik herhjemme. Født ind i griot-familien Jobarteh, som i generationer har været musikere og historiebærere, har han den musikalske arv i orden, hvilket høres tydeligt i hans fabelagtige strengespil på den harpelignende kora.

Den 9. november udgiver Dawda Jobarteh albummet *I met her by the river*. Albummets sange afspejler både Dawdas liv i Danmark og hans fødsel og historie i Gambia.

Hans musikalske åbenhed mærkes også i hans tilgang til koraen, hvor han gerne eksperimenterer med at køre den rene og klare kora-lyd gennem diverse effektpedaler, ligesom den også i hans eget band bringes i dialog med jazzens klangverdener.

**Fakta om artist talken:**Seun Kuti (NGR)
Onsdag den 31. oktober kl. 18.00
Ideal Bar, Enghavevej 40, 1674 København V
Billetpris: Gratis adgang